Predkladacia správa

           Návrh na využitie administratívnych budov v správe krajských úradov, ktoré nebudú potrebné na umiestnenie špecializovanej miestnej štátnej správy je predkladaný na rokovanie vlády podľa bodu B.8. uznesenia vlády č. 371 zo 14. mája 2003 k návrhu koncepcie usporiadania miestnej štátnej správy, ktorým vláda uložila ministrovi vnútra vypracovať a predložiť vláde návrh na využitie administratívnych budov, ktoré nebudú potrebné na umiestnenie špecializovanej miestnej štátnej správy.

	Nehnuteľný majetok štátu v správe krajských úradov a v správe okresných úradov prešiel podľa zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov na krajské úrady a orgány miestnej štátnej správy zriadené podľa osobitných zákonov. Uznesením vlády č. 1166 z 10. decembra 2003 k návrhu na dislokáciu špecializovanej miestnej štátnej správy bola do 30. júna 2004 vykonaná dislokácia špecializovanej miestnej štátnej správy. Ministerstvo vnútra Slovenskej republiky v spolupráci s príslušnými odvetvovými ministerstvami a krajskými úradmi zabezpečilo vypovedanie zmlúv o nájme a zmlúv o výpožičke budov, ktoré po vykonanej dislokácii prestanú slúžiť na umiestnenie krajských úradov a špecializovanej miestnej štátnej správy, a to ku dňu skončenia ich užívania. Pri umiestnení špecializovanej miestnej štátnej správy sa zohľadnilo aj umiestnenie už existujúcich špecializovaných miestnych štátnych orgánov na úseku katastra nehnuteľností, čiastočne aj na úseku veterinárnej starostlivosti a štátnej školskej inšpekcie, ako aj umiestnenie úradov samosprávnych krajov v budovách v správe Krajského úradu v Trnave, v Trenčíne, v Nitre, v Prešove, v Banskej Bystrici a v Žiline.
 
      	Pri umiestnení orgánov špecializovanej miestnej štátnej správy, i napriek využitiu v súčasnosti užívaných priestorov vo vlastníctve alebo v správe úradov práce v sídlach zrušených okresných úradov sa nepodarilo z kapacitných dôvodov v plnom rozsahu uspokojiť požiadavky Ministerstva práce, sociálnych vecí a rodiny Slovenskej republiky na umiestnenie územných úradov práce a sociálnych vecí v jednej budove. K dohode o umiestnení niektorých úradov práce, sociálnych vecí a rodiny a k určeniu rozsahu užívania nedošlo ani po vzájomných rokovaniach ministerstva práce, sociálnych vecí a rodiny a ministerstva vnútra. V súčasnom období nie je doriešené vhodné umiestnenie Ústredia práce, sociálnych vecí a rodiny v Bratislave.

          Po zabezpečení umiestnenia novej sústavy miestnej štátnej správy podľa schválenej dislokácie orgánov miestnej štátnej správy podľa uznesenia vlády č. 1166 z 10. decembra 2003 je v správe krajských úradov nevyužívaných celkom 71 budov, s ktorými bude potrebné naložiť účelne a hospodárne a v súlade s potrebami orgánov štátnej správy. 

          Navrhuje sa budovy v správe krajských úradov, ktoré môžu slúžiť na administratívne účely prednostne previesť do správy orgánov štátnej správy. S ostatnými nevyužitými budovami a priestormi nakladať postupom podľa zákona č. 278/1993 Z. z. o správe majetku štátu v znení neskorších predpisov, vykonať ich prevod do správy subjektov, ktorým môžu slúžiť na plnenie úloh v rámci predmetu ich činnosti alebo v súvislosti s ním alebo ich na základe osobitného ponukového konania previesť do vlastníctva fyzických osôb alebo právnických osôb.   

       Ostatné orgány špecializovanej miestnej štátnej správy nemajú v súčasnosti v správe nevyužitý nehnuteľný majetok, okrem krajských školských úradov, do ktorých správy prešli  objekty slúžiace na vyučovací  alebo výchovnovzdelávací proces a v súčasnosti sú v nájme alebo výpožičke súkromných alebo cirkevných škôl a zariadení. V záujme zabezpečenia jednotného postupu  pri nakladaní s administratívnymi budovami sa navrhuje, aby podľa predloženého postupu nakladali s budovami v majetku štátu všetky štátne orgány. 

        Navrhnutým postupom pri nakladaní s budovami, ktoré nie sú v súčasnosti využívané pre potreby štátnej správy a sú prebytočným majetkom sa vytvoria predpoklady na zníženie výdavkov štátneho rozpočtu na správu a užívanie budov v správe orgánov miestnej štátnej správy a zároveň sa vytvoria predpoklady na zvýšenie príjmov štátneho rozpočtu  z titulu nájmu alebo prevodu vlastníctva.

	Predložený materiál nemá finančný, ekonomický, environmentálny vplyv a ani vplyv na zamestnanosť.